Drie vas vir roof in Bela-BelaArgieffoto Tarien Cooks, veiligheidskoördineerder van AfriForum, het aan Maroela Media gesê sewe verdagtes het glo probeer het om die Edgars-winkel in die sakekern te beroof. Die polisie, wat besig was om die dorp se strate te patrolleer, het dit gesien en kon daarin slaag om drie verdagtes in hegtenis te neem. Vier het egter in ŉ ligblou Golf gevlug. Danksy ŉ massapatrollie wat die afgelope naweek tussen AfriForum, die Bela-Bela polisie en verskeie vrywilligers en belangegroepe uit die gemeenskap gehou is, kon die gemeenskap vinnig gemobiliseer word om die dorp se strate af te sper. ŉ Privaatvliegtuig en helikopter is ook ingebring om te help met die soektog, het Cooks gesê. Daar is glo op ŉ vuurwapen en gesteelde selfone beslag gelê. “Hierdie is ŉ bewys van hoe die gemeenskap en polisie suksesvol kan saamwerk met koördinasie tussen onderskeie veiligheidsgroepe en -organisasie. Dit stuur ook ŉ sterk boodskap aan misdadigers dat hierdie dorp nie nonsens sal duld nie,” het Cooks gesê. Die polisie kon nie dadelik vir kommentaar bereik word nie.